MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 2000/13/EF for så vidt angår angivelse af ingredienser i levnedsmidler

2001/0199 (COD)

MEDDELELSE FRA KOMMISSIONEN TIL EUROPA-PARLAMENTET i henhold til EF-traktatens artikel 251, stk. 2, andet afsnit vedrørende Rådets fælles holdning med henblik på vedtagelse af Europa-Parlamentets og Rådets direktiv om ændring af direktiv 2000/13/EF for så vidt angår angivelse af ingredienser i levnedsmidler

1- BAGGRUND

Dato for fremsendelse af forslaget til Europa-Parlamentet og Rådet (KOM(2001) 433 endelig - 2001/0199 (COD)): // 6. september 2001

Dato for Det Europæiske Økonomiske og Sociale Udvalgs udtalelse: // 16. januar 2002

Dato for Europa-Parlamentets udtalelse ved førstebehandlingen: // 11. juni 2002

Dato for fremsendelse af det ændrede forslag (KOM(2002) 464 endelig - 2001/0199 (COD)): // 3. september 2002

Dato for vedtagelse af den fælles holdning: // 20 februar 2003

2- FORMÅLET MED KOMMISSIONENS FORSLAG

Formålet med Kommissionens forslag er at gøre en langt mere omfattende mærkning, for så vidt angår ingredienser, der indgår i levnedsmidlers sammensætning, obligatorisk for at sikre forbrugerne bedre information og samtidig tage hensyn til allergiproblemer og nedsat tolerans over for levnedsmidler. Derfor ændres bestemmelserne om mærkning i direktiv 2000/13/EF på følgende punkter:

* I forslaget afskaffes undtagelse for mærkning, for så vidt angår sammensatte ingrediensers bestanddele, der udgør under 25 % af det endelige produkt, hvilket fastslår princippet om angivelse af samtlige ingredienser.

* I forslaget bibeholdes et begrænset antal undtagelser for nogle få sammensatte ingredienser anvendt i begrænset mængde.

* I forslaget etableres en liste over ingredienser, der er årsag til de fleste tilfælde af allergi eller nedsat tolerans over for levnedsmidler, og i forbindelse med hvilke der ikke er nogen undtagelser, hvad angår mærkning, heller ikke når ingredienserne findes i alkoholholdige drikkevarer.

* Forslaget indeholder en procedure for ajourføring af ovennævnte liste efter udtalelse fra Den Europæiske Fødevaresikkerhedsautoritet.

* Forslaget indeholder bestemmelser om, hvordan ingredienser, der anvendes i små mængder, angives, så producenterne lettere kan opfylde de indførte supplerende forpligtelser om mærkning.

3- BEMÆRKNINGER TIL DEN FÆLLES HOLDNING

3.1. Generelt

Den fælles holdning, som Rådet vedtog med kvalificeret flertal, udgør et velafbalanceret kompromis, der omfatter størstedelen af de af Kommissionen foreslåede tiltag, samtidig med at omfanget af undtagelserne begrænses, og den ligger på linje med anmodningerne om ændringer fra Europa-Parlamentet ved førstebehandlingen i retning af mere præcise oplysninger i forbindelse med mærkning af levnedsmidler.

3.2. Europa-Parlamentets ændringer ved førstebehandlingen

Ændringer indarbejdet i Kommissionens ændrede forslag:

Kommissionen har indarbejdet de ændringer, som Europa-Parlamentet foreslog ved førstebehandlingen, og som den har accepteret, i sit ændrede forslag. Alle disse ændringer bibeholdes i den fælles holdning i en form, som burde tilfredsstille Europa-Parlamentet.

Forskelle imellem den fælles holdning og det ændrede forslag:

- Undtagelserne for så vidt angår angivelse af visse sammensatte ingrediensers bestanddele (ingredienser, hvis sammensætning er omfattet af en gældende fællesskabsretsakt) og den måde, ingredienslisten skal udformes på, er kun tilladt for ingredienser, der udgør under 2 % af det endelige produkt, i stedet for 5 % som foreslået af Kommissionen. Dette kompromis ligger på linje med det, Europa-Parlamentet havde ønsket ved at anmode om afskaffelse af disse undtagelser, nemlig mere detaljerede forbrugeroplysninger, og tillader en vis fleksibilitet, som Kommissionen går ind for for at give producenterne mulighed for at vænne sig til langt skrappere krav til mærkning af levnedsmidler.

- Muligheden for ikke at gentage en ingrediens, under forudsætning af at det fremgår af en forklarende bemærkning, bortfalder. Dette sker for at imødekomme Europa-Parlamentet. Kommissionen havde bibeholdt denne mulighed, men i betragtning af de praktiske vanskeligheder med at gennemføre den, accepterer den, at den bortfalder.

- Gennemgangen og ajourføringen af listen over allergifremkaldende ingredienser skal ske systematisk i forbindelse med den tekniske udvikling og ikke hvert andet år. Ajourføringen af listen kan endvidere ligeledes omfatte sletning af ingredienser, når det er blevet videnskabeligt bevist, at de ikke længere er allergifremkaldende. Kommissionen har i øvrigt på flere medlemsstaters anmodning indvilget i at komme med en erklæring desangående. Den erklæring er vedlagt. Kommissionen tilslutter sig det hensigtsmæssige i denne fremgangsmåde, som fastslår princippet om en gennemgang af listen, når det er nødvendigt, og som ligeledes ligger på linje med det, Europa-Parlamentet havde ønsket, og hvis ændringsforslag i så henseende ikke havde kunnet accepteres i sin oprindelige form.

- Selleri og sennep og produkter fremstillet på grundlag heraf sættes på listen over allergifremkaldende ingredienser. Dette er ligeledes i overensstemmelse med Europa-Parlamentets anmodning.

Kommissionen er af den opfattelse, at enhver tilføjelse til listen skal ske på grundlag af en udtalelse fra den videnskabelige komité, som den har anmodet om at foreslå kriterier herfor. Den accepterer imidlertid tilføjelsen af de to omtalte ingredienser, eftersom alle medlemsstater gør opmærksom på et stigende antal tilfælde af allergi over for disse levnedsmidler.

4- KONKLUSIONER

Af ovennævnte årsager støtter Kommissionen den fælles holdning vedtaget af Rådet.

5- ERKLÆRINGER FRA KOMMISSIONEN

På opfordring fra flere delegationer i Rådet har Kommissionen fremsat følgende erklæringer:

- Erklæring om udtalelse fra Den Videnskabelige Komité for Levnedsmidler.

- Erklæring om fastlæggelse af den fællesskabslovgivning, der omhandles i artikel 1, stk. 1, litra d), i den fælles holdning.

Disse erklæringer er vedlagt denne meddelelse.

BILAG ERKLÆRINGER FRA KOMMISSIONEN

1. "Kommissionen erklærer, at den allerede har forelagt Den Videnskabelige Komité for Levnedsmidler en anmodning om en udtalelse med henblik på så hurtigt som muligt at ajourføre bilag I (som bliver bilag IIIa til direktiv 2000/13/EF), hvis det videnskabeligt er berettiget. Anmodningen vedrører alle ingredienser i bilag IIIa, herunder produkter, der er fremstillet af korn, idet Den Videnskabelige Komité for Levnedsmidler anmodes om at udtale sig om muligheden for, at visse afledte ingrediensers allergenicitet kunne være blevet fjernet som følge af deres produktionsproces eller deres tilsætning til visse levnedsmidler, og at disse ingredienser derfor kunne udgå af bilag IIIa og følgelig kunne undtages fra mærkningsforpligtelsen."

2. Kommissionen erklærer, at der ved "fællesskabsregler" i artikel 1, stk. 1, litra d), forstås regler om harmoniserede standarder for sammensætningen af visse levnedsmidler.

De tekster, der for øjeblikket er relevante for denne definition, er direktiverne vedrørende:

- kakao- og chokoladevarer,

- frugtsaft og visse lignende produkter,

- marmelade og frugtgelé.